छत्तीसगढ़ में महिलाओं का मोटापा पुरुषों से ज्यादा
मोटापे के मामले में प्रदेश की महिलाओं ने पिछले चार-पांच साल में पुरुषों को मात दे दी है। नेशनल हेल्थ सर्वे की 2015-16 की रिपोर्ट में छत्तीसगढ़ को लेकर कहा गया है कि गांवों के लोगों की तुलना में यहां शहरी लोग मोटापे का ज्यादा शिकार हो रहे हैं। यही नहीं, शहरों में भी महिलाओं में मोटापा पुरुषों से ज्यादा है। शहरों में 24.4 फीसदी महिलाओं का वजन औसत से ज्यादा है, जबकि 2005-06 में यानी दस साल पहले प्रदेश के शहरों में केवल 5.6 फीसदी महिलाओं का वजन ही औसत से ज्यादा था। पुरुषों के मामले में यह आंकड़ा 20 फीसदी और दस साल पहले महज 4.9 फीसदी ही था। केंद्रीय स्वास्थ्य मंत्रालय की ओर से नेशनल हेल्थ सर्वे किया जाता है। यह पूरी तरह महिला और पुरुष आबादी के स्वास्थ्य पर ही आधारित है। यह सर्वे 15 से 49 वर्ष आयु वर्ग के पुरुषों व महिलाओं के बीच किया गया है। ग्रामीण आबादी की बात करें तो केवल 7.8 फीसदी महिलाएं व 6.8 फीसदी पुरुषों का वजन ही औसत से ज्यादा है। रिपोर्ट के अनुसार राज्य में महिलाओं की संख्या भी कुछ बढ़ी है। दस साल पहले 1000 पुरुषों की तुलना में 1015 महिलाएं थीं। इनकी संख्या बढ़कर 1019 हो गई है। चौंकाने वाली बात ये है कि शहरों के मुकाबले ग्रामीण इलाकों में महिलाओं की संख्या बढ़ी है। शेष|पेज 9
मोटापे पर यह भी जानें
बॉडी मास इंडैक्स (बीएमआई) के आंकड़ों के मुताबिक पंजाब में मोटापा सबसे ज्यादा है। इसके बाद केरल और दिल्ली का नंबर आता है। त्रिपुरा के पुरुष और मेघालय की महिलाओं की गिनती सबसे ज्यादा दुबले लोगों में होती है। ताजा अनुमान के अनुसार पिछले 5 सालों में किशोरों (13-18 साल) में मोटापा 16% से बढ़कर 29% तक बढ़ा है। देश में 2013 में मोटापा और डायबिटीज से 20-79 साल के 65 मिलियन लोग पीड़ित थे। 2014 में यह आंकड़ा 66.8 मिलियन और 2015 में यह आंकड़ा 69.1 मिलियन तक जा पहुंचा। दुनिया में अफ्रीकी-अमेरिकी महिलाओं में मोटापे का प्रतिशत सबसे अधिक 45 है, अफ्रीकी-अमेरिकी पुरुषों में मोटापे का प्रतिशत 35 है। सीडीसी की रिपोर्ट के मुताबिक अमेरिका में मोटापे से ग्रस्त 35 प्रतिशत पुरुषों की तुलना में महिलाओं का अनुपात 40 प्रतिशत है।
सर्वे की खास बातें
स्वास्थ्य के प्रति ग्रामीण जागरुक, 71% का इंश्योरेंस
1 शहरी आबादी में लिंगानुपात 992 व ग्रामीण आबादी में 1027 यानी औसत 1019 है। 2005-06 के सर्वे में लिंगानुपात 1015 था। यानी इसमें चार की वृद्धि हुई है। ग्रामीण इलाकों में 1027 बालिकाआें का जन्म हुआ। शहरी इलाकों में यही अनुपात 992 प्रति हजार है।
2 प्रदेश में शिशु मृत्यु दर प्रति हजार 54 पर आ गई है। 10 साल पहले यह आंकड़ा प्रति हजार 71 था। शहरी बच्चों की मृत्यु दर प्रति हजार 44 व ग्रामीण बच्चों में 56 है। पांच साल से कम बच्चों की मृत्यु दर भी 90 से घटकर 64 प्रति हजार हो गई है।
3 स्वास्थ्य के प्रति ग्रामीण ज्यादा जागरूक हैं। रिपोर्ट के अनुसार 71 फीसदी से ज्यादा ग्रामीणों ने हेल्थ इंश्योरेंस करवाया है, जबकि शहर के केवल 59.4 फीसदी लोगों ने हेल्थ इंश्योरेंस लिया है। 2010 में यह केवल साढ़े तीन फीसदी था।
4 91 फीसदी आबादी साफ पानी पी रही है। पहले यह 78 फीसदी थी। शहरी आबादी में 64 फीसदी सेनिटेशन सुविधा व ग्रामीण आबादी में यह केवल 22.6 फीसदी है। यानी गांव में अभी भी लोग शौचालय के लिए खुले जगह का उपयोग कर रहे हैं।
भास्कर ख़ास
hin_Deva hin_Deva hin_Deva hin_Deva kas_Deva hin_Deva awa_Deva hin_Deva hin_Deva hin_Deva bho_Deva